PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/KV/1/1/189						Bratislava,  21. jún 2001

Protimonopolný úrad Slovenskej republiky, I. výkonný odbor, v správnom konaní začatom na podnet podnikateľa OMV Slovensko, spol. s r.o., Moskovská 13, 811 07 Bratislava, zastúpeného JUDr. Evou Hladkou, advokátkou, Advokátska kancelária, so sídlom Slovnaft, a.s. – DOČ, 842 12 Bratislava 23,  vo veci preskúmania, či činnosti a konania uvedené v Zmluve o nájme plochy reklamného pútača zo dňa 06.03.2001, uzatvorenej medzi podnikateľom OMV Slovensko, spol. s r.o., Moskovská 13, 811 07 Bratislava  a podnikateľom Italmarket Slovakia, a.s., Holubyho 1/A, 811 03 Bratislava, nie sú v rozpore s § 3 a 4   zákona č. 188/1994 Z. z. o ochrane hospodárskej súťaže v znení neskorších predpisov,  alebo či jednotlivé dohody obmedzujúce súťaž nie sú v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov,  takto

rozhodol:

1. na základe § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, činnosti a konania uvedené v článkoch I., II., III. ods. 2 písm. a), c), d), e), IV., V., VI. a VII. Zmluvy o nájme plochy reklamného pútača zo dňa 06.03.2001  uzatvorenej medzi podnikateľmi OMV Slovensko, spol. s r.o., Moskovská 13, 811 07 Bratislava  a Italmarket Slovakia, a.s., Holubyho 1/A, 811 03 Bratislava, nie sú v rozpore s § 3  zákona č. 188/1994 Z. z. o ochrane hospodárskej súťaže v znení neskorších predpisov, 

2. na základe § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, činnosti a konania uvedené v článku III., ods. 2, písm. b) Zmluvy o nájme plochy reklamného pútača zo dňa 06.03.2001,  uzatvorenej medzi podnikateľmi OMV Slovensko, spol. s r.o., Moskovská 13, 811 07 Bratislava  a Italmarket Slovakia, a.s., Holubyho 1/A, 811 03 Bratislava, sú v rozpore s § 3  zákona č. 188/1994 Z. z. o ochrane hospodárskej súťaže v znení neskorších predpisov, 

3. na základe § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov Zmluva o nájme plochy reklamného pútača zo dňa 06.03.2001  uzatvorená medzi podnikateľmi OMV Slovensko, spol. s r.o., Moskovská 13, 811 07 Bratislava  a Italmarket Slovakia, a.s., Holubyho 1/A, 811 03 Bratislava,  nie je v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. 

Odôvodnenie:

Na základe podnetu podnikateľa OMV Slovensko, spol. s r.o., Moskovská 13, 811 07 Bratislava (ďalej len „OMV Slovensko s.r.o.“) začal Protimonopolný úrad Slovenskej republiky, I. výkonný odbor, (ďalej len „úrad“) dňa 28.03.2001 správne konanie v zmysle § 12 ods. 1 zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“) v spojení s § 18 ods. 2 zákona č. 71/1967 Zb. o správnom konaní. Podnet sa týkal požiadavky na  vydanie rozhodnutia v zmysle § 5 ods. 3 zákona či činnosti a konania uvedené v Zmluve o nájme plochy reklamného pútača (ďalej len „zmluva“) zo dňa 06.03.2001, uzatvorenej medzi podnikateľmi OMV Slovensko s.r.o. a Italmarket Slovakia, a.s., Holubyho 1/A, 811 03 Bratislava (ďalej len „Italmarket Slovakia a.s.“) nie sú v rozpore s § 3 a 4   zákona ,  alebo či jednotlivé dohody obmedzujúce súťaž nie sú v rozpore s § 5 ods. 1 zákona. 

Účastníkmi správneho konania podľa § 12 ods. 2 zákona sú podnikatelia OMV Slovensko s.r.o. a Italmarket Slovakia a.s.. Správny poplatok bol uhradený kolkami dňa 11. 04. 2001 v hodnote 2000,- Sk, podľa Sadzobníka správnych poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov. 

Úrad pri posudzovaní jednotlivých ustanovení článkov zmluvy vychádzal z princípu, že obmedzenie hospodárskej súťaže je každé dohodnuté obmedzenie voľnosti konania účastníkov trhu. Pritom dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky.

	Predmetná zmluva upravuje vzťahy medzi spoločnosťou OMV Slovensko s.r.o., ktorá je prevádzkovateľom čerpacích staníc pohonných látok (ďalej len „ČSPHL“) OMV, a spoločnosťou Italmarket Slovakia a.s. zaoberajúcou sa importom a distribúciou potravinárskeho a doplnkového sortimentu. Úrad posúdil jednotlivé články zmluvy a jej súčasti nasledovne: články I., II., III. ods. 2 písm. a), c), d), e), IV., V., VI. a VII. zmluvy nie sú v rozpore s § 3  zákona a nie sú obmedzeniami hospodárskej súťaže.
V článku III. Práva a povinnosti zmluvných strán, v odseku 2, písm. b) zmluvy, sa uvádza: „Nájomca sa zaväzuje nepropagovať predmety ani služby, ktoré odporujú právnym predpisom,  ani konkurenčné firmy a výrobky“. 
Úrad požiadal listom č. 1937/PMÚ SR/2001 účastníka správneho konania, OMV Slovensko s.r.o., o vysvetlenie pojmov a formulácie týkajúce sa tejto časti zmluvy.
Na základe písomnej odpovede spoločnosti OMV Slovensko s.r.o., že sa jedná o záväzok nájomcu (Italmarket Slovakia a.s.) nepodporovať reklamou podnikateľov konkurujúcich prenajímateľovi (OMV Slovensko s.r.o.) ako aj ich výrobky, úrad dospel k záveru, že toto ustanovenie zakladá obmedzenie voľnosti konania pre účastníka správneho konania, Italmarket Slovakia a.s., t.j. vo voľnosti jeho rozhodovania koho predmet a služby bude propagovať.
Z tohto dôvodu úrad konštatuje, že činnosti a konania uvedené v článku III., ods. 2, písm. b) zmluvy sú zakázané podľa § 3 ods. 2 písm. b) zákona a neplatné v zmysle §3 ods. 3 zákona. Z obsahu  zmluvy vyplýva, že článok III. ods. 2 písm. b) zmluvy možno v zmysle §3 ods. 3 zákona oddeliť od samostatného obsahu zmluvy.

V zmysle § 5 ods. 1 zákona sa zákaz podľa § 3 a 4 nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5% celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž uvedených v § 3 ods. 2 písm. a) a c) alebo
b) obmedzovania  súťaže  dohodami  obmedzujúcimi  súťaž,  ktorých  úhrnný  účinok
    presahuje  5  %  celkového  podielu   zhodných   alebo   vzájomne   zastupiteľných      
    tovarov na relevantnom trhu.

Vzhľadom k tomu, že článok III. ods. 2 písm. b) zmluvy nie je obmedzením hospodárskej súťaže v zmysle § 3 ods. 2 písm. a) a c), úrad vykonal analýzu postavenia účastníkov konania na relevantnom trhu a úhrnného účinku celkového podielu zhodných alebo vzájomne zastupiteľných tovarov na predmetnom relevantnom trhu v zmysle § 5 ods. 1 zákona.
Z predmetu zmluvy bol následne definovaný relevantný trh. Ako geografický relevantný trh bolo stanovené územia Slovenskej republiky. Ako vecný relevantný trh bola stanovená  plocha svetelných reklamných panelov na ČSPHL  využívaná na reklamu alko, nealko, cukrovinky a tabak (ďalej len „reklamné pútače“). Ide o maloplošné, presklenné a zozadu presvetlené  reklamné panely rôznych rozmeroch (najmenšie 550 x 410 mm, najväčšie 1340 x 430 mm) umiestnené  po obvodoch stien shopov  pri ČSPHL.

Úrad v rámci prieskumu  relevantného trhu oslovil  spoločnosť Italmarket Slovakia a.s. ako aj všetkých prevádzkovateľov ČSPHL v Slovenskej republike. Zároveň úrad oslovil Asociáciu vonkajšej reklamy, Bratislava (ďalej len „AVR“) a agentúru ACNielsen, Bratislava. Cieľom bolo získanie údajov o celkovej ploche využívanej na plošnú reklamu v Slovenskej republike, z toho na reklamu potravinárskeho sortimentu,  a o ploche  reklamných pútačov na ČSPHL v SR a podiele spoločnosti Italmarket Slovakia a.s. na uvedenom relevantnom trhu.

Z analýzy predložených údajov, podkladov a informácií vyplynuli nasledovné skutočnosti:

	Riadiace centrá oslovených sietí ČSPHL v SR úradu predložili informácie a údaje o celkovej ploche reklamných pútačov, z toho plochy využívanej  na reklamu potravinárskeho sortimentu, o ploche reklamných pútačov prenajatej iným podnikateľom a o ploche prenajatej spoločnosti Italmarket Slovakia a.s..

	Účastník správneho konania – Italmarket Slovakia a.s. úradu nevedel predložiť údaje o celkovej ploche využívanej na reklamu ním distribuovaných produktov na území SR ani údaje o % - nom podiele plochy reklamných pútačov na ČSPHL v SR, prostredníctvom ktorých Italmarket Slovakia a.s. robí reklamu svojím distribuovaným produktom, keďže nájom reklamnej plochy  na výrobky distribuované spoločnosťou Italmarket Slovakia a.s. realizujú ich odberatelia  rovnako ako ich dodávatelia sami, a tieto údaje nie sú verejne známe.

	AVR úradu poskytla údaje o celkovej ploche využívanej na plošnú reklamu prostredníctvom billboardov, bigboardov a megaboardov, city posterov a city light posterov, interiérov MHD a zástavok MHD,  fasád domov a budov. Spoločnosť ACNielsen úradu poskytla špecifikáciu podľa jednotlivých komodít potravinárskeho sortimentu (alko, nealko, cukrovinky, tabak). Údaje obe organizácie dali na základe údajov poskytnutých členskými organizáciami združenými v AVR.  ČSPHL nie sú členmi AVR, preto do celkovej plochy nie je započítaná plocha reklamných pútačov.

Plochu reklamných pútačov na ČSPHL označili oslovené subjekty za obchodné tajomstvo, preto konkrétne údaje za jednotlivé ČSPHL nie sú v tomto rozhodnutí uvedené, ale sú súčasťou spisového materiálu.

Celková plocha využívaná na reklamu je 112287,8 m², z toho na reklamu potravinárskeho sortimentu 19077,8 m²,  plocha reklamných pútačov 201,8 m², plocha reklamných pútačov na ČSPHL OMV je 129,5 m². 
Zo získaných údajov vyplýva, že spoločný podiel účastníkov dohody obmedzujúcej súťaž v zhodných alebo vzájomne zastupiteľných tovaroch na predmetnom relevantnom trhu v zmysle § 5 ods. 1  zákona predstavuje 0,69 %.
	
Úrad ďalej skúmal v zmysle § 5 ods. 1 písm. b) zákona úhrnný účinok celkového podielu zhodných alebo vzájomne zastupiteľných tovarov na predmetnom relevantnom trhu.  Úrad tento podiel definoval ako podiel plochy reklamných pútačov v rámci všetkých ČSPHL na území  SR z celkovej plochy využívanej na reklamu potravinárskeho sortimentu. Šetrením a analýzou získaných  podkladov a informácií úrad zistil, že úhrnný účinok dohôd zhodných a zastupiteľných na relevantnom trhu v zmysle § 5 ods.1 písm. b) zákona je 1,06 %.

Z týchto dôvodov vyplýva, že sa na túto zmluvu  vzťahuje výnimka zo zákona v zmysle § 5 ods. 1 zákona (princíp de minimis).

Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.
Poučenie:

Podľa § 61 ods.1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

								       

        								        Ing. Ladislav S z a b ó
		  						    riaditeľ I. výkonného odboru 

Rozhodnutie sa doručí:

1. JUDr. Eva Hladká, Advokátska kancelária
    Slovnaft, a.s. – DOČ, 824 14 Bratislava 23

2. Italmarket Slovakia, a.s.
    Ing. Stanislav Ježo, Predseda predstavenstva
    Holubyho 1/A, 811 03 Bratislava